Wildpark se hek gesluit weens betogingsVersperrings Woensdagaand in die Addo-omgewing. Foto: SAPD Voortgesette betogings buite die Addo Nasionale Olifantpark noord van Port Elizabeth het die park genoop om vir ŉ onbepaalde tydperk een van sy hoofhekke te sluit. Janine Raftopoulos, hoof van kommunikasie by SANParke, het Donderdag aan Maroela Media gesê die park se hoofhek vanaf Addo is gesluit weens betogings deur stakende sitrusplaaswerkers. “Dit is nog nie bekend hoe lank die hek gesluit gaan wees nie. Besoekers aan die park kan toegang deur die Matyholweni-hek of die hoofhek vanaf Patterson verkry. SANParke sal ŉ aankondiging op sosiale media maak wanneer die hek by Addo weer oop is,” het sy gesê. Kapt. Gerda Swart, polisiewoordvoerder van die Uitenhage-gebied, het aan Maroela Media gesê ŉ groep mense betoog al sporadies sedert verlede week, vermoedelik oor arbeidsverwante kwessies. “Talle grondpaaie wat na informele nedersettings tussen Addo en Kirkwood lei, word kort-kort met voorwerpe wat aan die brand gesteek word, asook klippe en stompe versper,” het sy gesê. “Die betogings het gister weer opgevlam en die situasie in die gebied is steeds gespanne. Die betogers probeer na bewering werkers wat nie wil staak nie, verhoed om in en uit die gebiede te kom.” Swart het gesê daar is ŉ groot polisieteenwoordigheid in die gebied om die situasie te monitor. Beamptes van die polisie-eenheid vir openbare orde is ook in die gebied ontplooi. “Tot dusver is daar nog geen skade aan eiendom of enige beserings aangemeld nie,” het Swart bygevoeg. Niemand is nog in verband met die voorvalle in hegtenis geneem nie. Versperrings Woensdagaand in die Addo-omgewing. Foto: SAPD